section_heading: Polly,Vojska spasa, Bowland Street Mission
paragraph_text: Iako nije znao čitati, uvijek je nosio džepnu Bibliju ili barem Novi zavjet i nudio je veliku novčanu nagradu onome tko ga uhvati bez njega. Godine 1875., osnivač pokreta pod nazivom Vojska spasa William Booth posjetio je Bradford. Zadivljen njihovim žarom za svjedočenjem, Wigglesworth se odlučio uključiti svim srcem. "Često smo znali imati cijele noći molitve za 50 ili 100 obraćenih ljudi sljedećeg tjedna, i znali smo da ćemo ih imati" - rekao je Wigglesworth. Upravo u Vojsci spasa (iako nikada nije postao službeni član) upoznao je svoju buduću suprugu - Mary Jane Featherstone - odmilja zvanu Polly. Vidio ju je na jednoj službi i odmah je osjetio kao da mu pripada. Kasnije su se sprijateljili i na koncu vjenčali. Imali su petero djece; četiri sina - Setha, Harolda, Ernesta i Georgea, te kćer Alice. Polly je Smitha naučila čitati i pisati, ali, kako se kasnije znao požaliti, nikada ga nije podučila pravopisu. Mladi je par odlučio pokrenuti malu misijsku postaju - Bowland Street Mission. Polly je strastveno propovijedala, a Smith je bio kod oltara i vodio ljude kroz molitvu spasenja. Kasnije će reći: "Njezin posao bio je postaviti mrežu, a moj izvući ribu. Potonje je jednako tako važno kao i prethodno", aludirajući na Isusov poziv Petru i Andriji - "Učinit ću vas ribarima ljudi." (Evanđelje po Mateju 4:19). Smith je također radio kao vodoinstalater i pokrenuo svoju tvrtku te se brinuo za djecu.